ส่วนที่ 1

ข้อมูลสรุป

บริษัท ซาฟารีเวิลด์ จำกัด (มหาชน) ประกอบธุรกิจการท่องเที่ยวและสันทนาการ
ประเภทสวนสัตว์เปิด สวนน้ำ การแสดงของสัตว์และคน ที่มีมาตรฐานสากลเพื่อให้ความสนุกสนาน
ความบันเทิง และความรู้ในเรื่องของสัตว์ต่างๆ แก่ผู้เข้าชมทุกเพศ ทุกวัย
ที่สามารถจะเข้าชมได้ทุกฤดูกาล

บริษัท ซาฟารีเวิลด์ จำกัด ได้จดทะเบียนก่อตั้งเมื่อวันที่ 21 ตุลาคม 2528
ด้วยทุนจดทะเบียนเริ่มแรก 1 ล้านบาท และได้เปิดให้บริการแก่นักท่องเที่ยวครั้งแรกเมื่อวันที่ 17
กุมภาพันธ์ 2531 บนเนื้อที่ประมาณ 1,650 ไร่ ต่อมาเมื่อวันที่ 17 เมษายน 2532 บริษัทฯ
ได้หยุดให้บริการแก่นักท่องเที่ยวเป็นการชั่วคราว เนื่องจากพื้นที่ประมาณ 1,650
ไร่ที่เป็นพื้นที่บริการอยู่ในขณะนั้นมีขนาดใหญ่เกินกว่าที่จะพัฒนาทั้งในด้านสถานที่และการให้บริการอย่างมีประสิทธิภาพตามมาตรฐานนานาชาติได้
จึงได้ลดพื้นที่ลงเหลือประมาณ 450 ไร่ ประกอบด้วยสวนสัตว์เปิดมีเนื้อที่ประมาณ 200 ไร่
และส่วนของสวนน้ำ สวนนก และการแสดงรวมกันประมาณ 250 ไร่
และเปิดให้บริการอีกครั้งหนึ่งตั้งแต่วันที่ 20 ธันวาคม 2533 เป็นต้นมาจนถึงปัจจุบัน
กิจการของบริษัทฯ ได้เน้นด้านความบันเทิงจากการแสดงของสัตว์และนักแสดง
นอกเหนือจากสวนสัตว์เปิด จึงไม่อาจถือได้ว่ากิจการของบริษัทฯ มีคู่แข่งอย่างแท้จริง

เมื่อวันที่ 1 กุมภาพันธ์ 2537 บริษัทฯ ได้จดทะเบียนแปรสภาพเป็นบริษัทมหาชนจำกัด ใช้ชื่อว่า
บริษัท ซาฟารีเวิลด์ จำกัด (มหาชน) และเมื่อวันที่ 16 กุมภาพันธ์ 2538
ตลาดหลักทรัพย์แห่งประเทศไทยได้รับหุ้นสามัญของบริษัทฯ เป็นหลักทรัพย์จดทะเบียน ต่อมาเมื่อวันที่
13 กรกฎาคม 2548 บริษัทฯ ได้จดทะเบียนลดทุนจดทะเบียนลงจาก 4,000
ล้านบาทและลดทุนที่เรียกชำระแล้วจำนวน 2,000 ล้านบาท เหลือทุนจดทะเบียนและเรียกชำระแล้ว
1,000 ล้านบาท แบ่งออกเป็นหุ้นสามัญ 200 ล้านหุ้น มูลค่าที่ตราไว้หุ้นละ 5 บาท
เพื่อชดเชยผลขาดทุนสะสมของบริษัทฯ ตามมติ ที่ประชุมสามัญผู้ถือหุ้นประจำปี 2548 เมื่อวันที่ 28
เมษายน 2548

คณะกรรมการของบริษัทฯ ได้เล็งเห็นว่า
จังหวัดภูเก็ตเป็นจังหวัดที่มีศักยภาพสูงในการที่จะชักจูงนักท่องเที่ยว
ชาวไทยและชาวต่างประเทศให้เดินทางไปท่องเที่ยว จึงได้จดทะเบียนก่อตั้งบริษัท ภูเก็ตแฟนตาซี
จำกัด ขึ้นเมื่อวันที่ 21 มิถุนายน 2539
เพื่อดำเนินธุรกิจให้ความบันเทิงในด้านการแสดงในเวลากลางคืนควบคู่ไปกับบริการอาหารเย็น
เช่นเดียว กับที่ปรากฏตามเมืองใหญ่ๆ ในต่างประเทศ
การก่อสร้างโครงการและการจัดการแสดงของบริษัท ภูเก็ตแฟนตาซี จำกัด
ดังที่กล่าวได้แล้วเสร็จและได้เปิดให้บริการอย่างเป็นทางการตั้งแต่วันที่ 6 กุมภาพันธ์ 2542
เป็นต้นมา การดำเนินธุรกิจของบริษัท ภูเก็ตแฟนตาซี จำกัด
ได้รับการส่งเสริมการลงทุนจากคณะกรรมการส่งเสริมการลงทุน โดยได้รับสิทธิประโยชน์ต่างๆ
ที่สำคัญ เช่น
ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการเป็นเวลาแปดปี
และได้รับยกเว้นอากรขาเข้าสำหรับเครื่องจักร เป็นต้น
การดำเนินงานของบริษัททั้งสองที่ให้บริการด้านการท่องเที่ยวอาจจะมีความเสี่ยงในการดำเนินธุรกิจตามรายละเอียดในเรื่องปัจจัยความเสี่ยงในหน้า
2-4

เมื่อวันที่ 1 กรกฎาคม 2547 บริษัท ภูเก็ตแฟนตาซี จำกัด
ได้จดทะเบียนแปรสภาพเป็นบริษัทมหาชนจำกัด โดยใช้ชื่อว่า บริษัท ภูเก็ตแฟนตาซี จำกัด (มหาชน)
และเมื่อวันที่ 11 ตุลาคม 2547 บริษัท ภูเก็ตแฟนตาซี จำกัด (มหาชน)
ได้จดทะเบียนลดทุนจดทะเบียนและเรียกชำระแล้วลงจาก 1,900 ล้านบาท
แบ่งออกเป็นหุ้นสามัญจำนวน 190 ล้านหุ้น มูลค่าที่ตราไว้หุ้นละ 10 บาท เหลือทุนจดทะเบียน 190
ล้านบาท แบ่งออกเป็นหุ้นสามัญจำนวน 190 ล้านหุ้น มูลค่าที่ตราไว้หุ้นละ 1 บาท
เพื่อชดเชยผลขาดทุนสะสม ณ วันที่ 31 ธันวาคม 2550 บริษัท ซาฟารีเวิลด์ จำกัด (มหาชน)
ได้ถือหุ้นในบริษัท ภูเก็ตแฟนตาซี จำกัด (มหาชน) เป็นจำนวน 189.95 ล้านหุ้น
หรือประมาณร้อยละ 99.97 ของทุนจดทะเบียน